14 mai 2024

**Comunicat de presă**

Distrigaz Sud Rețele aduce următoarele precizări cu privire la sistarea temporară a alimentării cu gaze naturale **la anumite imobile din municipiul Slatina, județul Olt:**

Astăzi, **14 mai 2024**, în cadrul Stației de Predare – Măsurare, ce apartine Operatorului Sistemului Național de Transport prin care se alimentează municipiul Slatina, județul Olt, s-a înregistrat o supraodorizare a gazelor naturale. Pentru punerea în siguranță a consumatorilor, echipele Distrigaz Sud Rețele s-au deplasat imediat la fața locului și au sistat alimentarea cu gaze naturale pentru un număr de **600 de clienți casnici și non-casnici** situați în imobile la care s-au constat defecte ale instalațiilor de utilizare a gazelor naturale.

**Reluarea alimentării cu gaze naturale a acestor clienți se va realiza doar după remedierea defectelor de către operatori economici autorizați A.N.R.E.**

Menționăm că **instalația de utilizare a gazelor naturale, conform legislației în vigoare, nu se află în responsabilitatea Distrigaz Sud Rețele, astfel întreținerea, mentenanța și exploatarea acesteia le revine clienților**. Aceștia sunt obligați să asigure remedierea defectelor instalației de utilizare **cu un operator economic autorizat de Agenția Națională de Reglementare în domeniul Energiei (A.N.R.E)**, lista operatorilor autorizați fiind disponibilă pe site-ul [www.anre.ro](http://www.anre.ro).

Reamintim clienților că trebuie să respecte măsurile de siguranță privind utilizarea gazelor naturale, ce pot fi consultate pe site-ul Distrigaz Sud Rețele la link-ul:

**https://www.distrigazsud-retele.ro/companie/responsabilitate-sociala/siguranta/siguranta-instalatiei-de-utilizare/**

Ne cerem scuze pentru disconfortul creat clienților noștri și le mulțumim pentru înțelegere.

Biroul de Presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de peste 47 de ani în acest domeniu, având peste 2 milioane de clienți, circa 23.300 km rețea și 2.750 de angajați. Distrigaz Sud Rețele deține licență de operare pentru distribuția de gaze naturale în 851 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și Municipiul București.*